**Urheilullinen Subaru VIZIV Tourer Concept paljastettiin Genevessä**

**Subaru Corporation toi 88. Geneven autonäyttelyssä Sveitsissä yleisön nähtäväksi C-segmenttiin suunnitellun urheilullisen Subaru VIZIV Tourer Concept -konseptiauton, joka antaa esimakua Subarun suunnittelufilosofian ja muotoilutyylin tulevasta kehityksestä.**

Järjestyksessään seitsemäs Subaru VIZIV (Vision for Innovation) -konseptiauto Tourer Concept oli ensi-illassa Geneven autonäyttelyn lehdistöpäivänä Sveitsissä.

Subarun maailmanlaajuinen myynti nousi viime vuonna jälleen uuteen ennätykseen, kun toimitukset ylittivät reilun miljoonan rajan. Viime vuonna Subaruja myytiin kaikkiaan 1 060 000 kappaletta, josta kasvua edellisvuoteen oli viisi prosenttia.

Subarulla uskotaan menestyksen jatkuvan, sillä autonvalmistaja esittelee jo tänä vuonna kaksi uutuusmallia. Genevessä esitelty VIZIV Tourer Concept raottaa esirippua C-segmenttiin suunnitellusta urheilullisesta farmariautomallista.

VIZIV Tourer Concept on rakennettu Subarun uudelle Global -perusrakenteelle. Nelivetoista autoa vauhdittaa totutusti boxermoottori ja auto on varustettu useilla kuljettajaa avustavilla järjestelmillä, jotka tullaan liittämään Subarun tuotantomalleihin seuraavan kahden vuoden kuluessa.

Tällaisia varusteita ovat muun muassa uusimman sukupolven EyeSight-järjestelmä sekä tutkan ja huomattavan tarkan GPS-järjestelmän yhdistelmä.

Geneven 88. kansainvälinen autonäyttely on avoinna yleisölle 8. -18. maaliskuuta.

**Subaru VIZIV Tourer Concept info:**

Pituus/leveys/korkeus (mm): 4 775/1 930/1 435

Akseliväli (mm): 2 730

Istumapaikkoja: 4

Rengaskoko: 245/40-20

**VIZIV-HISTORIA**

**VIZIV:** Geneve 2013. Auton 2,0-litran dieselboxermoottori ja nelivetoinen voimalinja ovat symmetrisesti suorassa toisiinsa nähden. Ajovakautta on optimoitu niin että auton taka-akselistossa sijaitsevat akut pyörittävät kukin erikseen omaa vetoakselia siten, että kaarteessa sisäpuolinen pyörä pyörii aina hitaammin.

**VIZIV Evolution:** Tokion autonäyttely 2013. Kuten VIZIV edellä, mutta moottorina 1,6-litran suorasuihkutusturbodiesel.

**VIZIV 2:** Geneve 2014. Plug-in hybridiauto, jonka kolmea akkua voidaan ladata verkkovirralla pistorasiasta. Yksi akusto on sijoitettu etuakselille, kaksi muuta taka-akselille.

**VIZIV Future:** Tokio 2015. Nelivetoinen pistokehybridi, johon liitetty EyeSight-teknologia sisältää myös autoa itsenäisesti ohjaavan automaattitoiminnon.

**VIZIV-7:** Los Angeles 2016. Subaru Viziv-7 kuljettaa seitsemää henkilöä kolmella istuinrivillä. Kysymyksessä on kookkain Subaru-malli koskaan.

**VIZIV Performance Concept:** Tokio 2017. Konseptimalli, joka esittelee Subarun näkemyksen boxermoottorin vauhdittamasta nelivetoisesta tulevaisuuden urheiluautosta.

**VIZIV Tourer Concept:** Geneve 2018. Subarun näkemys C-segmenttiin suunnitellusta urheilullisesta farmariautomallista.